Source: https://abcug.hu/kuria-szerint-zaklatta-rendorseg-gyongyospatai-romakat/
Timestamp: 2018-09-24 11:47:34+00:00

Document:
A Kúria szerint zaklatta a rendőrség a gyöngyöspatai romákat - Abcug.hu
2017.02.08 Szurovecz Illés	bíróság, Gyöngyöspata, Kúria, rendőrség, Tasz
Az utóbbi évek egyik legdurvább rasszista akciója volt a Szebb Jövőért Polgárőr Egyesület, a Véderő és a Betyársereg 2011-es gyöngyöspatai járőrözése, a rendőrség mégsem oszlatta fel őket. A Kúria szerdai ítélete szerint a rendőrség ezzel zaklatást követett el a romákkal szemben. Ráadásul a rendőrséget perlő TASZ szerint a rendőrök ezután hónapokig apró-cseprő ügyekért bírságolta a romákat. A tárgyaláson a tanácselnök azt mondta, a Kúria ezt is zaklatásnak és közvetlen hátrányos megkülönböztetésként ítéli meg, utólag viszont kiadtak egy közleményt, amelyben ezt cáfolták.
A Társaság a Szabadságjogokért (TASZ) azután perelte be a Heves megyei Rendőr-főkapitányságot, hogy három szélsőséges szervezet hetekig félelemben tartotta a gyöngyöspatai romákat. A Kúria szerint a járőrözés teljesen egyértelműen rasszista alapú volt, a bíró a tárgyaláson azt mondta: a roma gyilkosságokat leszámítva a ez volt az utóbbi idők egyik legdurvább rasszista alapú akciója. Bár magát a gyülekezést nem volt joga feloszlatni a rendőrségnek, amint felmerült az erőszak lehetősége, fel kellett volna oszlatni a szélsőségeseket.
Hüttl Tivadar, a TASZ jogásza a tárgyaláson azt mondta, 2011-ben Magyarországnak nem olyan országnak kellett volna lennie, ahol szélsőséges szervezetek önkényesen odamennek a romákhoz, és terrorizálják őket. Szerinte a Magyar Gárdát feloszlató ítéletek helyesen ismerték fel, hogy a közbiztonság védelme még nem indokolja csoportok nemzetiségi alapú kirekesztését és megfélemlítését. “Ez az egyik legsötétebb történelmi korszakot idézi” – mondta.
A TASZ szerint a romákat azzal is diszkriminálták, hogy a járőrözés alatt és utána hónapokig folyamatosan bírságolták őket olyan apró-cseprő ügyekért, mint úton sétálás vagy, hogy hiányzott a biciklicsengő. “A szotyiköpés tízezer, a hungarista utcabál bagatell, ez volt a 2011-es képlet” – mondta Hüttl a rendőrség szabálysértési eljárási gyakorlatáról. “És itt nem arról van szó, hogy jómódú emberektől elvesznek pár ezer forintot, hanem jelentősen megnehezítik mélyszegénységben élő emberek életét”.
A tanácselnök az ítélet szóbeli indoklásakor azt mondta, a Kúria a rendőrség szabálysértési gyakorlata miatt is megállapította a rendőrség felelősségét a zaklatás, illetve a közvetlen hátrányos megkülönböztetés miatt. A kihirdetés után munkatársunk külön rákérdezett a tanácselnöknél, hogy a zaklatást és a közvetlen hátrányos megkülönböztetést is megállapították-e a szabálysértési eljárások miatt. Erre azt válaszolta, az utóbbit igen, az előbbire viszont nem emlékszik pontosan, azt majd meg kell nézni az írásos ítéletben.
Ehhez képest néhány órával cikkünk megjelenése után a Kúria kiadott egy közleményt, amelyben azt írják, a Kúria indokolása téves volt, és a szabálysértési eljárások ügyében elutasították a TASZ keresetét.
A rendőröknek nem kell érzékenyítő előadásokra menniük
A Kúria az érzékenyítő előadásokra és a stratégia kidolgozására vonatkozó kérelmet elutasította, mert a bíró szerint ez végrehajthatósági problémákat vetne fel, elég elvárni, hogy az alperes tartsa be a törvényekből eredő kötelezettségeinek
A 2015-ös elsőfokú döntés még a TASZ-nak kedvezett, sőt a szervezetnél abban reménykedtek, hogy a Debreceni Ítélőtábla másodfokon még több ponton elmarasztalja majd a rendőrséget, végül azonban tavaly áprilisban mindenben a rendőrség javára döntöttek. Az indoklásban szerepelt az is, hogy a romák csak azért féltek, mert összekeverték a Szebb Jövőért egyenruháját az addigra, éppen félelemkeltő tevékenysége miatt feloszlatott Magyar Gárdáéval.
Ebben a tavalyi cikkünkben részletesen elolvashatja, miért volt problémás a másodfokú ítélet a TASZ szerint, és hogyan próbálták vezető beosztású rendőrök jelentéktelen színben feltüntetni az eseményeket az első fok tanúvallomási jegyzőkönyvei alapján.
A kérdéses egyenruhák 2011-ben: balra egy hagyományos polgárőr-egyenruha, középen a Szebb Jövőért egyenruhája, jobbra pedig a Magyar Gárdáé | Fotó: Hajdú D. András
A demonstráció a település központjában kezdődött, ami a TASZ szerint is jogszerű volt, onnan viszont árpádsávos zászlókkal a faluvégi cigánysorra vonultak, és átadtak egy petíciót a Roma Nemzetiségi Önkormányzat elnökének, amelyben felszólították a “cigánybűnözés befejezésére”. A tömeg durva, cigányellenes jelszavakat skandált: “Szappant főzünk belőletek!” “Dolgozni menjetek, ne lopni”. A konfliktus egy április 26-i tömegverekedésben csúcsosodott ki.

References: Kúria 
 Kúria 
 Kúria 
 Kúria 
 Kúria 
 Kúria 
 Kúria 
 Kúria